[pic] | EURÓPSKA KOMISIA | Brusel, 18.2.2010 KOM(2010)52 v konečnom znení OZNÁMENIE KOMISIE EURÓPSKEMU PARLAMENTU, RADE A DVORU AUDÍTOROV Vplyv akčného plánu na posilnenie úlohy dohľadu Komisie v rámci zdieľaného hospodárenia pri štrukturálnych opatreniach OZNÁMENIE KOMISIE EURÓPSKEMU PARLAMENTU, RADE A DVORU AUDÍTOROV Vplyv akčného plánu na posilnenie úlohy dohľadu Komisie v rámci zdieľaného hospodárenia pri štrukturálnych opatreniach Zhrnutie V roku 2008 Komisia v nadväznosti na výročnú správu Európskeho dvora audítorov (ďalej len „Dvor audítorov“) za rok 2006[1] prijala akčný plán na posilnenie svojho dohľadu nad členskými štátmi v súvislosti so spoločným riadením štrukturálnych opatrení (ďalej len „akčný plán“)[2]. Cieľom uvedeného akčného plánu bolo posilniť opatrenia Komisie v záujme riešenia vysokého počtu chýb pri úhradách v prospech štrukturálnych opatrení a nedostatkov systémov riadenia a kontroly členských štátov (ďalej len „systémy“). V akčnom pláne bolo vytýčených 37 opatrení rozdelených do 10 hlavných okruhov (pozri prílohu 4). V rokoch 2008 a 2009 boli pridané ďalšie opatrenia a programy. Z tohto dôvodu činnosti dohľadu vykonávané Komisiou presiahli rozsah, ktorý bol pôvodne ustanovený v akčnom pláne. Hlavné výsledky prezentovali komisári Samecki a Špidla Výboru Európskeho parlamentu pre rozpočtovú kontrolu 2. decembra 2009. Ďalšie podrobnosti sú v správach z 5. novembra 2008[3], 3. februára 2009[4] a 28. októbra 2009[5]. V tomto oznámení sa predkladá posúdenie výsledkov a prvých vplyvov na vykonávanie akčného plánu, ako aj na vykonávanie ďalších opatrení Komisie v rámci spoločnej stratégie auditu štrukturálnych opatrení (ďalej len „stratégia auditu“). Posúdenie sa neobmedzuje na jednoduché kvantitatívne ukazovatele, akými sú chybovosť alebo spätne získané sumy, keďže je ťažké prepojiť takéto opatrenia s jednotlivými opatreniami. Napríklad usmerňovanie a odborná príprava napomáhajú lepšie porozumenie legislatívnych požiadaviek, v krátkodobom horizonte však nemajú priamo kvantifikovateľný vplyv. Z tohto dôvodu sa využívajú vhodne skombinované kvalitatívne a kvantitatívne ukazovatele. Hlavná skupina opatrení v rámci programových období 1994 – 1999 a 2000 – 2006 sa sústredila na audítorskú činnosť Komisie a uplatňovanie dôslednejších finančných opráv. V dôsledku toho došlo za obe sledované obdobia (1994 – 1999 a 2000 – 2006) k zvýšeniu hodnoty finančných opráv, ktoré za roky 2008 a 2009 dosiahli spolu 3,801 miliardy EUR, kým v období 2000 – 2007 to bolo spolu približne 3,567 miliardy EUR. V prípadoch, keď členské štáty akceptujú finančné opravy navrhované Komisiou (v rokoch 2000 – 2009 70 % prípadov), príspevok Komisie môžu prerozdeliť na iné oprávnené projekty. V prípade opráv na základe rozhodnutia Komisie prostriedky sa spätne získavajú do rozpočtu EÚ. Akčný plán sa vzťahoval na tri programové obdobia. Hlavné výsledky a vplyv za programové obdobie 1994 – 1999 - V tomto období bol akčný plán zameraný na uzavretie zostávajúcich postupov finančných opráv. V rokoch 2008 – 2009 sa na EFRR, ESF a KF uplatnili finančné opravy vo výške 864 miliónov EUR, ktoré sa pridali k 1,4 miliardy EUR z obdobia pred akčným plánom. Výsledky za roky 2008 a 2009 vychádzajú hlavne zo záverečného audítorského prieskumu za roky 1994 – 1999 týkajúceho sa EFRR, ktorý sa uzavrel v januári 2010. V prípade ESF sa finančné opravy za obdobie 1994 – 1999 týkajú 13 programov, v prípade ktorých bolo prijaté rozhodnutie Komisie, a ďalších 17 postupov sa v rokoch 2008 – 2009 začalo. Hlavné výsledky a vplyv za programové obdobie 2000 – 2006: - Komisia zamerala svoje audítorské činnosti na potenciálne rizikové oblasti a uskutočnila a ukončila vlastné audity 50 vysokorizikových orgánov riadenia, pokračovala v monitorovaní a v uzatváraní akčných plánov členských štátov a zasiahla v prípade všetkých chýb zistených vo výročnej správe Dvora audítorov za rok 2006 (opatrenia v nadväznosti na chyby, ktoré Dvor audítorov zistil za roky 2007 a 2008, sa stále vykonávajú). Cieľom uvedených opatrení je posilnenie systémov a uplatňovanie postupov pozastavenia platieb a uplatňovania finančných opráv, pokiaľ sa zistili nedostatky, a tým znížiť riziko strát pre rozpočet EÚ. Výsledkom audítorskej činnosti Komisie za obdobie 2000 – 2006 sú finančné opravy v celkovej výške 2,9 miliardy EUR za roky 2008 a 2009 (pričom za osem rokov, ktoré predchádzali akčnému plánu, to bolo 2,1 miliardy EUR). Pri ukončení programu sa očakáva pozitívny vplyv, keďže sa eliminovali zistené chyby. Ukazuje sa, že riziká sa v súčasnosti obmedzujú len na niekoľko členských štátov[6], a ďalším príspevkom k zlepšovaniu systémov v členských štátoch je vylepšené posudzovanie týchto systémov vo výročných správach o činnosti generálnych riaditeľstiev za rok 2008. - Činnosti Komisie týkajúce sa údajov členských štátov o vylúčených výdavkoch a spätne získaných prostriedkoch priniesli pozitívne výsledky. Z analýzy sa ukazuje, že sa zlepšila úplnosť a presnosť doručených údajov. Týmto zlepšením sa umožnilo lepšie hodnotenie účinnosti vnútroštátnej kontroly a opravných postupov. Predsa však existuje priestor na ďalšie zlepšenie. - Komisia pri ukončovaní programov za obdobie 2000 – 2006 podnikla včas prípravné kroky zahŕňajúce vlastnú stratégiu ukončovania, poskytovanie usmernení a odbornej prípravy členským štátom a skúmanie príprav orgánov vydávajúcich vyhlásenia o ukončení pomoci[7]. Vplyv týchto preventívnych opatrení sa zviditeľní pri ukončení programov a bude sa merať pomocou zostatkovej chybovosti[8] po ukončení. - Komisia aktualizovala usmernenia pre ročné súhrny a opätovne zdôraznila ich význam pre členské štáty z hľadiska ich pridanej hodnoty. Dvor audítorov vo svojej výročnej správe za rok 2008 zobral na vedomie následné opatrenia, ktoré Komisia podnikla v prípade členských štátov v nevyhovujúcej situácii, a zlepšenia, ktoré sa prejavili pridanou hodnotou súhrnov niektorých členských štátov dosiahnutej ďalšou analýzou alebo inými prvkami. Hlavné výsledky a vplyv za programové obdobie 2007 – 2013: - Na programové obdobie 2007 – 2013 Komisia zaviedla prísne preventívne opatrenia, aby sa zabezpečilo zavedenie spoľahlivých systémov v členských štátoch už od začiatku programového obdobia, teda ešte pred úhradami žiadostí o priebežné platby. Prvým nástrojom je posúdenie súladu systémov zavedených členskými štátmi. Do konca roka 2009 GR pre regionálnu politiku (GR REGIO) schválilo správy o posúdení súladu týkajúce sa 91,6 % celkových schválených súm a GR pre zamestnanosť, sociálne záležitosti a rovnaké príležitosti (GR EMPL) v prípade 90,8 % celkových schválených súm. Druhým preventívnym opatrením sú vnútroštátne stratégie auditu. Do konca roka GR REGIO a GR EMPL schválili v uvedenom poradí stratégie týkajúce sa 97,1 % a 100 % programov. - Komisia uskutočnila audit náhodnej vzorky projektov podľa podobnej metodiky, akou postupuje Dvor audítorov. Predbežná chybovosť na úrovni 5 % vyplývajúca z tohto preskúmania naznačuje, že opatrenia prijaté Komisiou v rámci akčného plánu, stratégie auditu a posilnených regulačných kontrolných ustanovení na obdobie 2007 – 2013 sa uberajú správnym smerom. Výsledky preskúmania by sa však mali vykladať opatrne, keďže audit sa vzťahoval len na platby uskutočnené v ranom štádiu programového obdobia do 31. mája 2009 v prospech 15 členských štátov, ktoré deklarovali výdavky do tohto dátumu. - Nariadenia na obdobie 2007 – 2013 boli zmenené a doplnené s cieľom zjednodušiť pravidlá a hlavne umožniť využívanie paušálnych sadzieb, štandardných stupníc jednotkových nákladov a nepriamych nákladov na základe paušálnej sadzby. Cieľom ustanovení o zjednodušených nákladoch je znížiť administratívne zaťaženie členských štátov a prispieť k účinnejšiemu a správnejšiemu využívaniu fondov a následne viesť k menšiemu počtu chýb. - Opatrenia prijaté na programové obdobie 2000 – 2006 mali tiež pozitívny účinok pri zavádzaní a fungovaní programov na obdobie 2007 – 2013, keďže sa zvýšilo povedomie všetkých zúčastnených strán o možných nedostatkoch v systémoch a prípadných následkoch, a to vďaka značnému úsiliu vyvinutému v oblasti usmerňovania a odbornej prípravy. Komisia celkovo posilnila svoju schopnosť lepšie dohliadať nad štrukturálnymi opatreniami v rámci zdieľaného hospodárenia. Úvod k výsledkom a vplyv Ako bolo uvedené v oznámení o akčnom pláne[9], tento akčný plán bol vypracovaný s cieľom doplniť súčasnú vysokú úroveň audítorskej činnosti v rámci stratégie auditu a pokračovať v príslušných opatreniach v rámci akčného plánu Komisie na vytvorenie integrovaného rámca vnútornej kontroly[10]. A preto sa nevykonáva izolovane, keďže sa súčasne prijímajú ďalšie opatrenia na zlepšenie kontroly spolufinancovania zo strany EÚ v oblasti politiky súdržnosti. Aj keď sú opatrenia zavedené v rámci akčného plánu určené na to, aby prispeli k zlepšeniu kontrol a v konečnom dôsledku k zníženiu chybovosti, nemožno izolovať osobitný vplyv tohto akčného plánu ani jednotlivých opatrení na chybovosť. Výsledky sa podrobne uvádzajú v časti 1 a vplyv a závery v časti 2. 1. Výsledky akčného plánu k 31. decembru 2009 1.1. Okruh 1 - Opatrenia v rámci štrukturálnych opatrení spoločnej stratégie auditu na roky 2000 – 2006 Opatrenie 1.1: Komisia sa domnieva, že sa týmto opatrením zvýšila účinnosť vybraných vysokorizikových orgánov riadenia, a výrazne sa tak znížilo riziko chýb pred ukončením programov. Hlavné vysvetľujúce informácie: Výsledok 50 ukončených auditov: v 11 prípadoch pozitívne závery o fungovaní systému, v 2 prípadoch boli vyjadrené negatívne výroky, v súvislosti s ktorými Komisia začala postupy na uplatnenie finančných opráv, v prípade 37 výrokov s výhradou sa už realizovali alebo sa realizujú následné opatrenia. V roku 2009 GR REGIO vykonalo 11 a GR EMPL ďalších 6 dodatočných auditov. Opatrenie 1.2: GR REGIO a GR EMPL vykonali v nadväznosti na 24 z 27 národných akčných plánov opatrenia na nápravu systémových nedostatkov[11]. Tieto opatrenia boli zamerané na problémy už identifikované v systémoch členských štátov a prispeli k predchádzaniu chybám v budúcnosti. Hlavné vysvetľujúce informácie: Pozitívne závery o ukončení požadovaných opatrení členskými štátmi v 22 prípadoch a žiadosti o finančné opravy na základe rozhodnutia Komisie v 2 prípadoch. V prípade zostávajúcich 3 akčných plánov Komisia začala postupy na pozastavenie platieb. Opatrenie 1.3: Za programové obdobie 2000 – 2006 Komisia uzavrela postupy finančných opráv týkajúce sa 32 programov v rámci EFRR, 11 programov v rámci ESF a 60[12] projektov v rámci Kohézneho fondu. Toto opatrenie takisto zahŕňa aj ukončenie postupov finančných opráv v prípade 34 programov EFRR za obdobie 1994 – 1999[13] v rámci preskúmania pri ukončení, ktoré zahŕňalo audit 54 programov pokrývajúcich 31,55 % celkových schválených súm v rámci EFRR za uvedené obdobie a vzorku 1500 projektov v rámci týchto programov. Celková výška finančných opráv na základe uvedeného preskúmania dosiahla 777[14] miliónov EUR uplatnených najmä v rokoch 2008 a 2009, čo zodpovedá 2,9 % celkových oprávnených auditovaných výdavkov. Aj keď sa akčný plán nevzťahoval na postupy finančných opráv pre programové obdobie ESF za roky 1994 – 1999, bol v rokoch 2008 – 2009 dosiahnutý pokrok, keďže sa prostredníctvom rozhodnutí Komisie o spätnom získaní celkovej sumy 44,8 miliónov EUR uzavrelo 13 postupov a začalo sa 17 nových postupov opráv. Opatrením sa teda zaručilo, že sumy, ktoré boli predmetom opráv, sa presmerujú na zákonné a správne projekty alebo sa spätne získajú v prospech rozpočtu EÚ. Hlavné vysvetľujúce informácie: Komisia podávala Európskemu parlamentu štvrťročné správy o uplatnených finančných opravách. Pozri prílohy 1, 2 a 3. Opatrenie 1.4: Komisia posilnila následný postup v prípadoch DAS. GR REGIO a GR EMPL prijali konečné stanovisko ku všetkým 74 prípadom systémových a individuálnych chýb, ktoré Dvor audítorov identifikoval v auditovaných projektoch v rámci DAS 2006. Následným postupom sa umožnila oprava chýb, zlepšenie systémov členských štátov a prispelo sa ním k predchádzaniu ďalším chybám. Hlavné vysvetľujúce informácie: Členské štáty vykonali opravy v 28 prípadoch; Komisia v 30 prípadoch začala postupy finančných opráv a 16 prípadov sa uzavrelo bez opráv, keďže členské štáty boli schopné dokázať riadnu a zákonnú povahu platieb. Dvor audítorov pokladá následný postup, ktorý Komisia vykonala v súvislosti s prípadmi DAS 2006, za účinný[15]. V prípade DAS 2007 GR REGIO a GR EMPL už prijali konečné stanovisko v 84 % prípadov a v prípade potreby začali proces spätného získavania prostriedkov. V prípade DAS 2008 Komisia už začala následný postup v roku 2009. 1.2. Okruh 2: Hlavné prebiehajúce opatrenia v rámci akčného plánu na vytvorenie integrovaného rámca vnútornej kontroly Došlo k zlepšeniu koordinácie medzi útvarmi auditu štrukturálnych fondov a vnútroštátnymi audítorskými orgánmi v týchto oblastiach: štandardizácia metód auditu, zber údajov o nákladoch na kontroly v rámci oznámenia o prípustnom riziku chyby[16], usmernenia a odborná príprava pre orgány riadenia a certifikácie, a bolo podpísaných 9 „zmlúv o dôvere“. Hlavné vysvetľujúce informácie: Ako sa uvádza v správe o vplyve akčného plánu Komisie na vytvorenie integrovaného rámca vnútornej kontroly[17] prijatej vo februári 2009, uvedené opatrenia boli ukončené. 1.3. Okruh 3: Preventívne opatrenia na ukončenie programov a projektov za obdobie 2000 – 2006 Komisia uzavrela audítorské preskúmanie týkajúce sa orgánov vydávajúcich vyhlásenia o ukončení pomoci, ktorých situácia sa pri riešení procesu ukončovania pomoci zlepšila. Zistené nedostatky sú predmetom aktívneho následného postupu Komisie a príslušných orgánov a zohľadnia sa v stratégii auditu Komisie pri ukončení pomoci. Okrem týchto seminárov v členských štátoch o ukončovaní pomoci Komisia v roku 2008 zorganizovala pre všetky členské štáty seminár o ukončovaní pomoci v Bruseli a v roku 2009 technické stretnutie pre orgány vydávajúce vyhlásenia o ukončení pomoci, na ktorom odzneli prezentácie členských štátov prispievajúce k vzájomnému učeniu na základe osvedčených postupov. Hlavné vysvetľujúce informácie: Preskúmanie sa týkalo orgánov vydávajúcich vyhlásenia o ukončení pomoci zastupujúcich 76 % celkových výdavkov. Zoznam otázok a odpovedí, ako aj ďalšie materiály z konferencie o ukončovaní pomoci možno nájsť na: http://ec.europa.eu/regional_policy/conferences/closure/qa_en.htm. Materiály z technického stretnutia sú na webových stránkach CIRCA - http://circa.europa.eu . 1.4. Okruh 4: Preventívne opatrenia na programové obdobie 2007 – 2013 Do konca roka 2009 boli GR REGIO a GR EMPL doručené správy o posúdení súladu týkajúce sa 428 programov, čo predstavuje 98,6 % všetkých programov. 379 správ bolo schválených, 20 zamietnutých a bude potrebné ich opätovne predložiť, v ostatných prípadoch došlo k prerušeniu, prípadne sú v štádiu skúmania. Všeobecne možno uzavrieť, že sa postupovalo z väčšej časti podľa usmernení Komisie, ktorá sa vo veľkej väčšine prípadov môže spoľahnúť na pozitívne výroky nezávislých audítorov týkajúce sa zavádzania systémov v súlade s požiadavkami. Posudzovanie súladu je kľúčovým prvkom pri znižovaní rizika chyby pri štrukturálnych opatreniach, keďže Komisia môže poskytnúť predbežnú platbu v prospech programu len po tom, ako sa schvália systémy programu. Komisia a členské štáty investovali veľmi veľa do tohto nového preventívneho mechanizmu, aby už od samého začiatku programového obdobia boli k dispozícii systémy, ktoré sú spoľahlivé a v plnej miere v súlade s požiadavkami. Komisii bolo doručených 425 vnútroštátnych stratégií auditu zastupujúcich 98,6 % celkového počtu programov. 420 stratégií bolo schválených, 2 boli zamietnuté a 3 sa skúmajú. Je to zárukou, že členské štáty pripravili vhodné stratégie auditu na rýchle zistenie nedostatkov systémov a rizika chyby. V rokoch 2008 a 2009 Rada a Parlament prijali na základe návrhu Komisie niekoľko významných zjednodušujúcich opatrení týkajúcich sa regulačného rámca na obdobie 2007 – 2013. Niektoré z najvýznamnejších opatrení sa týkajú nástrojov finančného inžinierstva, projektov vytvárajúcich príjmy a umožňujú uplatňovanie paušálnych sadzieb a štandardné stupnice jednotkových nákladov tak pri EFRR, ako aj pri ESF a rozširujú možnosť deklarovať nepriame náklady na základe paušálnej sadzby pri výdavkoch EFRR, čím sa výrazne zjednodušuje riadenie projektov, ktoré realizujú malé organizácie. Komisia vydala podrobné usmernenia s príkladmi osvedčených postupov, uskutočnila školenie o ustanoveniach nariadení na obdobie 2007 – 2013, pokračovala v šírení školiacich materiálov do členských štátov a podnecovala vnútroštátne orgány, aby využívali nové možnosti zjednodušených nákladov. Hlavné vysvetľujúce informácie: Do nariadení (ES) č. 396/2009 a č. 397/2009 zo 6. mája 2009, nariadenia (ES) č. 1341/2008 z 18. decembra 2008 a č. 846/2009 z 1. septembra 2009 boli zahrnuté zjednodušujúce opatrenia. Brožúra so zhrnutím pravidiel oprávnenosti je dostupná na http://ec.europa.eu/regional_policy/sources/docgener/presenta/pres_en.htm. Usmernenie o zjednodušených nákladoch, dokončené v januári 2010, bolo predtým predmetom obsiahlych diskusií s odborníkmi z členských štátov. Všetky usmernenie sú dostupné na http://circa.europa.eu . 1.5. Okruh 5: Opatrenia na zlepšenie primárnych kontrol na vnútroštátnej úrovni Komisia vykonala všetky plánované opatrenia na zvýšenie účinnosti prvostupňového overovania riadenia, ktoré je hlavnou obrannou líniou pred chybami. Zorganizovala semináre pre orgány riadenia a certifikácie vrátane seminárov o verejnom obstarávaní a vydala všetky usmernenia spomenuté v akčnom pláne. Hlavné vysvetľujúce informácie: Informácie o seminároch pre orgány riadenia a certifikácie sú dostupné na: http://ec.europa.eu/regional_policy/conferences/manauth/programme_en.htm a http://ec.europa.eu/regional_policy/conferences/trainers/programme_en.htm. Z výsledkov dotazníka zo seminára zameraného na odbornú prípravu školiteľov vyplýva, že všetci respondenti využili informácie zo seminára pri poskytovaní ďalšej odbornej prípravy/materiálov svojim kolegom v členských štátoch. 1.6. Okruh 6: Opatrenia na zlepšenie podávania správ o finančných opravách zo strany členských štátov Komisia vyvinula značné úsilie s cieľom zlepšiť systémy finančných opráv členských štátov. Sumy hlásené za rok 2008 sú oveľa vyššie než za predchádzajúce roky vzhľadom na skutočnosť, že členské štáty podávajú úplnejšie informácie[18]. Komisia uskutočnila overovania na mieste zamerané na kvalitu systémov spätného získavania prostriedkov v členských štátoch (v desiatich[19] členských štátoch v roku 2008 a v ďalších deviatich[20] v roku 2009). Návštevy zvyšných členských štátov sa uskutočnia v roku 2010. Z výsledkov zatiaľ vyplýva, že orgány členských štátov vo všeobecnosti dosahujú súlad s požiadavkami, hoci, ako potvrdil Dvor audítorov, pretrvávajú určité nedostatky týkajúce sa úplnosti údajov a systémov na zaznamenávanie a ohlasovanie nezrovnalostí. Po zohľadnení príslušných zistení Komisia zrevidovala svoje usmernenie o vylučovaní výdavkov a spätnom získavaní prostriedkov, ktoré bolo predložený členským štátom v januári 2010, pred vypracovaním poslednej výročnej správy pre programy na obdobie 2000 – 2006 a prvou správou týkajúcou sa programov na obdobie 2007 – 2013. Hlavné vysvetľujúce informácie: V januári 2010 bol vo Výbore pre koordináciu fondov (COCOF - Coordination Committee of the Funds) členským štátom predložené usmernenie o vylučovaní výdavkov a spätnom získavaní prostriedkov. Dvor audítorov vo svojej výročnej správe za rok 2008 pokladá vnútroštátne systémy spätného získavania prostriedkov za „čiastočne účinné“. 1.7. Okruhy 7 a 8: Opatrenia na zlepšenie podávania správ a zvýšenie vplyvu audítorskej činnosti Komisie V dôsledku prísnejšieho prístupu sa zvýšila výška finančných opráv a pozastavených platieb. V roku 2008[21] Komisia prijala 10 rozhodnutí o pozastavení platieb, v roku 2009 ďalších 7. V dôsledku audítorskej činnosti Komisie dosiahla výška finančných opráv v rokoch 2008 a 2009 3,80 miliardy EUR, kým v rokoch 2000 – 2007 to bolo 3,57 miliardy EUR. Finančné opravy v odhadovanej výške ďalších 942 miliónov EUR ešte neboli na konci roka 2009 uzavreté. Hlavné vysvetľujúce informácie: Pozri prílohy 1, 2 a 3. Navyše Dvor audítorov vo svojej výročnej správe za rok 2008 uviedol, že Komisia predkladá spoľahlivé údaje o finančných opravách, ktoré sú výsledkom jej vlastných audítorských činností (ods. 1.16). 1.8. Okruhy 9 a 10: Opatrenia na zvýšenie uistenia z výročných správ o činnosti a na maximalizáciu hodnoty ročných súhrnov podľa článku 53b nariadenia o rozpočtových pravidlách GR REGIO a GR EMPL do svojich výročných správ o činnosti za rok 2007 zahrnuli v plnej miere všetky opatrenia uvedené v akčnom pláne za súčasného zohľadnenia odporúčaní Dvora audítorov. Pokiaľ členské štáty poskytli v ročných súhrnoch závery alebo vyhlásenie o vierohodnosti, generálne riaditeľstvá ich využili na potvrdenie svojho posúdenia vnútroštátnych systémov. Komisia takisto zrevidovala svoje usmernenie, pričom zohľadnila odporúčania zo štúdie zadanej Európskym parlamentom, a to napríklad klásť dôraz na prvky s pridanou hodnotou a obmedzovať nadbytočné informácie. Hlavné vysvetľujúce informácie: Dvor audítorov vo svojich výročných správach za roky 2007 a 2008 uznal pozitívny vývoj v kvalite a užitočnosti výročných správ o činnosti GR REGIO a GR EMPL, ako aj primeraný dohľad Komisie nad ročnými súhrnmi tým, že vydala jasné usmernenia a riešila prípady nesúladu. Na zasadnutiach COCOF v októbri a decembri 2009 prebehli s členskými štátmi diskusie o revidovanom usmernení k ročným súhrnom. 2. Prvé vplyvy akčného plánu a závery Vzhľadom na charakter opatrení a skutočnosť, že znižovanie chybovosti je síce trvalý, avšak zdĺhavý proces, prvé posúdenie vplyvu môže byť len predbežné. Ďalšie údaje, ktoré sa v zásade budú merať globálne v rámci akčného plánu v závislosti od vývoja chybovosti, vyplynú z blížiacej sa audítorskej činnosti orgánov členských štátov alebo EÚ. Komisia očakáva, že vplyv opatrení vykonávaných v rámci akčného plánu bude hmatateľný prinajmenšom v troch oblastiach: 2.1. Prvé audity programov na obdobie 2007 – 2013 naznačujú pozitívne výsledky Komisia sa rozhodla vykonať audítorské preskúmanie podľa metodiky podobnej metodike Dvora audítorov pri jeho auditoch DAS, aby zhodnotila, či uvedené opatrenia mali prvý pozitívny vplyv na zákonnosť operácií pri novo implementovaných programoch na obdobie 2007 – 2013 . Špecifickým cieľom preskúmania bolo na základe náhodnej štatistickej vzorky 180 operácií posúdiť chybovosť pri deklarovaní výdavkov Komisii zo strany členských štátov od 1. januára 2007 do 31. mája 2009, ktoré sa týkali štrukturálnych fondov a Kohézneho fondu v období 2007 – 2013[22]. Na základe predbežných výsledkov sa chybovosť pohybuje okolo 5 %. Tieto výsledky naznačujú, že posilnené kontrolné ustanovenia pre regulačný rámec 2007 – 2013 a preventívne opatrenia prijaté Komisiou, ako sa uvádzajú v tomto oznámení, sa uberajú správnym smerom. Chybovosť vyplývajúcu z uvedeného preskúmania však treba vykladať zdržanlivo vzhľadom na skutočnosť, že sa preskúmanie uskutočnilo na začiatku programového obdobia a že celkový súbor, z ktorého sa vyberala vzorka platieb, bol obmedzený na 15 členských štátov[23], ktoré predložili žiadosti o predbežnú platbu do konca mája 2009. Výsledky preskúmania sa sfinalizujú v prvej polovici roka 2010 po tom, ako sa ukončí námietkové konanie s členskými štátmi. Ďalšie údaje o vplyve na chybovosť sa získajú na základe výsledkov blížiacich sa audítorských činností vykonávaných buď vnútroštátnymi audítorskými orgánmi, ktorých povinnosťou je každoročne hlásiť výsledky auditov na základe štatistických vzoriek operácií, alebo orgánmi EÚ (audity Komisie, audity DAS). 2.2. Komisia dosiahla zlepšenie v dohľade nad zdieľaným hospodárením s fondmi Posilnená úloha dohľadu Komisie by sa mohla hodnotiť na pozadí zvýšenej účinnosti existujúceho viacročného systému kontroly. Pokiaľ ide o obdobie 2000 – 2006, vo výročných správach o činnosti oboch príslušných generálnych riaditeľstiev sa ukazuje, že medzi rokmi 2007 a 2008[24] došlo k výraznému zlepšeniu fungovania systémov v členských štátoch. Komisia sa takisto domnieva, že zostatkové riziko chýb po ukončení programov by mohlo slúžiť ako dôkaz účinnosti daného systému. Dnes nie je možné vysloviť závery o úrovni zostatkového rizika chyby pri ukončení programov za obdobie 2000 – 2006, keďže väčšina programov sa ukončí v roku 2010 a ich výsledky možno auditovať až od roku 2011. Avšak z jedného neštatistického preskúmania záverečných auditov, ktoré GR REGIO uskutočnilo na vzorke programov EFRR za obdobie 1994 – 1999[25] a ukončilo v januári 2010 vyplýva, že pri ukončení a po tom, ako boli vykonané finančné opravy, sa celkové riziko chýb podstatne znížilo. Navyše vzhľadom na početné preventívne opatrenia prijaté na ukončovanie programov na obdobie 2000 – 2006 (pozri bod 1.3) sa očakáva, že proces ukončovania programov na obdobie 2000 – 2006 by mohol priniesť rovnako pozitívne výsledky. 2.3. Komisia účinným spôsobom uplatnila finančné opravy v záujme znížiť riziko strát pre rozpočet EÚ Hlavná skupina opatrení v rámci programových období 1994 – 1999 a 2000 – 2006 sa sústredila na audítorskú činnosť Komisie a dôslednejšie uplatňovanie postupov finančných opráv. V dôsledku toho došlo za obe sledované obdobia k zvýšeniu hodnoty finančných opráv, ktoré za roky 2008 a 2009 dosiahli spolu 3,801 miliardy EUR, kým v období 2000 – 2007 to bolo približne 3,567 miliardy EUR. Cieľom Komisie bolo, aby sa sumy, ktoré boli predmetom opráv, presmerovali na zákonné a správne projekty alebo sa spätne získali v prospech rozpočtu EÚ. Spolu Komisia navrhla a členské štáty akceptovali korekcie vo výške 5,2 miliardy EUR (v takom prípade členské štáty môžu prerozdeliť dané výdavky na iné projekty) a Komisia rozhodla o opravách vo výške 2,1 miliardy EUR (v takom prípade sa sumy spätne získavajú v prospech rozpočtu EÚ). Výška finančných opráv ukazuje rozhodnú reakciu Komisie po tom, ako sa v členských štátoch zistili významné nedostatky systémov. Opravy odrádzajú členské štáty od zlého hospodárenia s fondmi EÚ v budúcnosti - aj keď prostriedky ostávajú v členskom štáte, členský štát musí nájsť peniaze na spolufinancovanie projektov nahrádzajúcich projekty, ktoré sú predmetom finančnej opravy - a prispievajú k odstráneniu chýb zistených počas implementačného obdobia, a tým k znižovaniu zostatkového rizika chyby pri ukončení. 2.4. Závery Komisia vo všeobecnosti posilnila svoju schopnosť dohliadať v rámci zdieľaného hospodárenia nad štrukturálnymi opatreniami a prijala rázne opatrenia na napĺňanie nerealizovaných odporúčaní Dvora audítorov. - Komisia dosiahla výsledky pri všetkých opatreniach a položila základy neustáleho zlepšovania. Z tohto dôvodu pokladá akčný plán za naplnený a ciele za dosiahnuté. - Komisia sa bude usilovať o maximálne využitie prínosov legislatívnych ustanovení na nové programové obdobie 2007 – 2013 vrátane zjednodušených možností nákladov, pokiaľ ide o znižovanie chybovosti, a udrží si tempo nasadené akčným plánom a bude pokračovať v prísnych opatreniach dohľadu v kontexte svojej stratégie auditu a podávať správy o situácii vo svojich výročných správach o činnosti. - Cieľom systému kontroly je znižovanie chýb v čo možno najväčšej miere: pri štrukturálnych opatreniach je cieľom tohto systému kontroly minimalizovať zostatkové riziko chyby na viacročnom základe. Systém kontroly však nesmie vytvárať neprimeranú úroveň nákladov a musí sa zakladať na jasnom a všeobecne prijímanom chápaní rovnováhy medzi nákladmi a rizikom a zohľadňovať pridanú hodnotu EÚ pri investíciách v určitých oblastiach. Pokrok v tejto oblasti sa bude zabezpečovať prostredníctvom iniciatívy Komisie v oblasti prípustného rizika chyby. Najneskôr v roku 2012 Komisia vypracuje návrh týkajúci sa úrovne prípustného rizika chyby pre politiku súdržnosti, ktorý bude vychádzať z výdavkov za rok 2010 upravených vo väčšej časti právnymi predpisy na obdobie 2007 – 2013. Komisia prizýva Radu a Európsky parlament k vypracovaniu spoločného politického hodnotenia nákladov na kontroly týkajúce sa intervencií EÚ a následne k zváženiu úrovne rizika chyby, ktoré možno v každej príslušnej oblasti tolerovať. - Všetky zúčastnené strany by si mali byť vedomé skutočnosti, že je potrebný istý čas, aby sa zmeny v právnych predpisoch premietli do chybovosti. Legislatívny rámec na obdobie 2007 – 2013 bol prijatý v roku 2006, ale bude sa vzťahovať na väčšinu výdavkov na štrukturálne opatrenia až od roku 2010. V záujme zabezpečenia koherentnosti s budúcimi legislatívnymi iniciatívami bude nevyhnutné zvážiť politické ciele politiky súdržnosti spolu so spôsobom ich uskutočňovania a kontrolnými a riadiacimi mechanizmami. - Členské štáty musia preukázať odhodlanie zvýšiť svoju zodpovednosť tým, že sa budú riadiť usmerneniami Komisie o ročných súhrnoch a premieňať ich na hodnotný ďalší zdroj uistenia. Hoci sa v právnom základe pre ročné súhrny v súčasnosti neupravuje všeobecné vyhlásenie o vierohodnosti, Komisia povzbudzuje všetky členské štáty, aby nasledovali príklad siedmich z nich, ktoré v roku 2009 zahrnuli vyhlásenie o vierohodnosti, a prijali ďalšie vhodné opatrenia (vrátane dobrovoľných národných vyhlásení), aby sa preukázal ich záväzok zabezpečovať riadne hospodárenie s fondmi. - Ako uviedol Dvor audítorov , existuje ešte stále priestor na zlepšenie „v teréne“. Toto zlepšenie možno dosiahnuť len plným zainteresovaním členských štátov, ktoré nesú hlavnú zodpovednosť za účinné fungovanie svojich systémov. Táto zodpovednosť je umocnená Lisabonskou zmluvou spolu s posilnenými kontrolnými ustanoveniami na obdobie 2007 – 2013. Príloha 1 – súhrn finančných opráv[26] navrhnutých alebo rozhodnutých Komisiou pre štrukturálne fondy[27] a Kohézny fond (k 31. decembru 2009) založených na časovom rozlíšení, v miliónoch EUR Fond/obdobie | Finančné opravy spolu 2000 – 2007[28] | Finančné opravy 2008[29] spolu | Finančné opravy akceptované členskými štátmi 2009 | Finančné opravy na základe rozhodnutia Komisie 2009 (príloha 3) | Finančné opravy spolu 2009 | Finančné opravy spolu 2008/2009 | Celkový súčet 2000 - 2009 | EFRR 2000 – 06 | 1 561 | 619 | 1 465 | 79 | 1 544 | 2 163 | 3 724 | KF 2000 – 06 | 103 | 54 | 68 | 2 | 70 | 124 | 227 | ESF 2000 – 06 | 475 | 496 | 154 | 0 | 154 | 650 | 1 125 | Medzisúčet 2000 – 06 | 2 139 | 1 169 | 1 687 | 81 | 1 768 | 2 937 | 5 076 | EFRR 1994 – 99 | 858 | 330 | 55 | 386 | 441 | 771 | 1 629 | KF 1994 – 99 | 225 | 38 | 10 | 0 | 10 | 48 | 273 | ESF 1994 – 99 | 345 | 26 | 0 | 19 | 19 | 45 | 390 | Medzisúčet 1994 – 99 | 1 428 | 394 | 65 | 405 | 470 | 864 | 2 292 | Spolu | 3 567 | 1 563 | 1 752 | 486 | 2 238 | 3 801 | 7 368 | Príloha 2 – Súhrn rozhodnutí o pozastavení platieb roku 2009 a prebiehajúcich finančných opráv (k 31. decembru 2009) Fond/obdobie | Počet Komisiou prijatých rozhodnutí o pozastavení platieb | Prebiehajúce finančné opravy[30] | Počet programov/projektov | Odhadovaná suma v miliónoch EUR | EFRR 2000 – 06 | 6 | 67 | 325 | KF 2000 – 06 | 99 | 153 | ESF 2000 – 06 | 1 | 13 | 141 | EFRR 1994 – 99 | 1[31] | 116 | KF 1994 – 99 | 3 | 3 | ESF 1994 – 99 | 17 | 204 | Spolu | 7 | 200 | 942 | Príloha 3 – Podrobné údaje týkajúce sa finančných opráv a rozhodnutí o pozastavení platieb prijatých Komisiou v roku 2009 (k 31. decembru 2009) Členský štát | Programové obdobie | Fond | Program | Suma (mil. EUR) | Finančné opravy | Taliansko | 2000 – 2006 | EFRR | Puglia | 79,33 | Nemecko | 2000 – 2006 | EFRR | Mecklenburg-Vorpommern | 0,05 | Medzisúčet | 79,38 | Španielsko | 2000 – 2006 | KF | Asturias | 0,07 | Španielsko | 2000 – 2006 | KF | Cantabria | 0,69 | Španielsko | 2000 – 2006 | KF | Norte-Galicia | 0,87 | Španielsko | 2000 – 2006 | KF | Galicia | 0,17 | Medzisúčet | 1,80 | Nemecko | 1994 – 1999 | EFRR | MSP, Sachsen-Anhalt | 1,95 | Nemecko | 1994 – 1999 | EFRR | Sachsen-Anhalt | 5,14 | Nemecko | 1994 – 1999 | EFRR | Schleswig-Holstein | 0,48 | Nemecko | 1994 – 1999 | EFRR | Saarland cieľ 2 | 8,33 | Nemecko | 1994 – 1999 | EFRR | Saarland | 4,99 | Nemecko | 1994 – 1999 | EFRR | Nordrhein-Westfalen-Leader | 0,22 | Nemecko | 1994 – 1999 | EFRR | Nordrhein-Westfalen | 23,55 | Taliansko | 1994 – 1999 | EFRR | Sardenia | 40,50 | Taliansko | 1994 – 1999 | EFRR | Energia | 0,50 | Portugalsko | 1994 – 1999 | EFRR | MTE | 18,52 | Španielsko | 1994 – 1999 | EFRR | Andalucia | 219,33 | Španielsko | 1994 – 1999 | EFRR | Pais Vasco | 27,88 | UK | 1994 – 1999 | EFRR | North East of England cieľ 2 | 8,44 | UK | 1994 – 1999 | EFRR | Manchester, Lancashire a Cheshire | 18.04 | Interreg | 1994 – 1999 | EFRR | Cadses IT, EL, DE | 1,55 | Interreg | 1994 – 1999 | EFRR | Rhin-Meuse | 7,07 | Medzisúčet | 386,49 | Luxembursko | 1994 – 1999 | ESF | cieľ 3 (verejní promotéri) | 0,84 | Luxembursko | 1994 – 1999 | ESF | cieľ 3 (súkromní promotéri) | 0,64 | Luxembursko | 1994 – 1999 | ESF | cieľ 5 | 0,13 | Luxembursko | 1994 – 1999 | ESF | cieľ 4 | 0,26 | Španielsko | 1994 – 1999 | ESF | Andalucía | 16,84 | Belgicko | 1994 – 1999 | ESF | Meetjesland cieľ 5 | 0,04 | Fínsko | 1994 – 1999 | ESF | cieľ 3 | 0,01 | Medzisúčet | 18,76 | Celkový súčet | 486,43 | Dátum prijatia rozhodnutia | Pozastavenie platieb | Taliansko | 2000 – 2006 | EFRR | Abruzzo | 28. január 2009[32] | Interreg | 2000 – 2006 | EFRR | Grécko/Taliansko | 28. január 2009[33] | Interreg | 2000 – 2006 | EFRR | Archimedes | 12. jún 2009 | Interreg | 2000 – 2006 | EFRR | Dánsko/Švédsko | 2. september 2009 | Nemecko | 2000 – 2006 | EFRR | Saarland | 5. október 2009 | Nemecko | 2000 – 2006 | EFRR | Baden-Württemberg | 18. november 2009 | Španielsko | 2000 – 2006 | ESF | Iniciativa Empresarial | 21. august 2009 | PRÍLOHA 4 – akčný plán . Opatrenie | Odporúčanie Európskeho dvora audítorov sa vzťahovalo na | Cieľ | 1. Opatrenia v rámci štrukturálnych opatrení spoločnej stratégie auditu na roky 2000 – 2006 | 1.1. | Uskutočniť cielené audity vysokorizikových orgánov riadenia (2000 – 2006) | Zamerať sa na zlepšenie primárnych kontrol na úrovni riadenia v členských štátoch Zlepšiť účinnosť dozorných kontrol Komisie na zmiernenie rizika nedostatkov v systémoch členských štátov | Zamerať zdroje auditu na vysokorizikové orgány s cieľom znížiť potenciálne zostatkové riziko | 1.2. | Ukončiť následný postup v súvislosti s implementáciou, zo strany členských štátov, 27 súčasných akčných plánov na odstránenie vážnych nedostatkov v systémoch riadenia a kontroly týchto členských štátov | Zamerať sa na zlepšenie primárnych kontrol na úrovni riadenia v členských štátoch Zlepšiť účinnosť dozorných kontrol Komisie na zmiernenie rizika nedostatkov v systémoch členských štátov | Získať primerané uistenie, že systémy riadenia a kontroly v členských štátoch fungujú účinne a chránia rozpočet EÚ | 1.3. | Dokončiť 20 postupov pozastavenia platieb a finančnej opravy, ktoré prebiehajú v súčasnosti za obdobie 2000 – 2006 a 34 postupov finančnej opravy zo záverečných auditov za obdobie 1994 – 1999 | Zvýšiť vplyv audítorskej činnosti Komisie prostredníctvom účinnejšieho využívania postupov pozastavenia platieb a finančnej opravy | Získať primerané uistenie, že systémy riadenia a kontroly v členských štátoch fungujú účinne a chránia rozpočet EÚ | 1.4. | Následný postup v prípadoch individuálnych závažných chýb v súvislosti s DAS 2006, ako aj akýchkoľvek dôsledkov na systémy | Zlepšiť účinnosť dozorných kontrol Komisie na zmiernenie rizika nedostatkov v systémoch členských štátov | Získať uistenie, že sa vykonali potrebné opravy na ochranu rozpočtu EÚ | 2. Hlavné prebiehajúce opatrenia v rámci Akčného plánu na vytvorenie integrovaného rámca vnútornej kontroly | 2.1. | Opatrenie 9 – vytvoriť účinné nástroje na vzájomné poskytovanie výsledkov auditov a kontrol a podpora modelu jednotného auditu | Posilniť mechanizmy spätnej väzby v rámci systémov kontroly štrukturálnych fondov | Koordinovať audítorskú a kontrolnú prácu s cieľom maximalizovať jej účinnosť | 2.2. | Opatrenie 10 – uskutočniť prvotný odhad a analýzu nákladov na kontroly v súvislosti s EFRR | Implementovať akčný plán Komisie na vytvorenie integrovaného rámca vnútornej kontroly v súlade so stanoviskom Dvora audítorov č. 2/2004 | Poskytnúť základ na ustanovenie rovnováhy medzi nákladmi na kontroly a ich prínosmi | 2.3. | Opatrenie 11N – preskúmať spoľahlivosť vnútroštátnych systémov monitorovania a podávania správ, pokiaľ ide o spätne získané prostriedky a finančné opravy | Zabezpečiť poskytnutie úplných, transparentných a spoľahlivých informácií o finančných opravách a spätne získaných prostriedkoch | Zlepšiť podávanie správ o finančných opravách (pozri ďalej uvedené opatrenie 6) | 2.4. | Opatrenie 14b – poskytnúť usmernenie pre príjemcov pomoci a/alebo sprostredkovateľské orgány o kontrolách a povinnostiach v kontrolnom reťazci | Podporiť a uľahčiť využívanie zjednodušení na obdobie 2007 – 2013 | Predchádzať chybám a znižovať riziko pre rozpočet EÚ (pozri ďalej uvedené opatrenia 4 a 5.2) | 2.5. | Opatrenie 15 – podporiť iniciatívu „zmluvy o dôvere“ v súvislosti so štrukturálnymi fondmi (umožňujúce Komisii spoliehať sa na vnútroštátnu audítorskú prácu na obdobie 2000 – 2006 a tvoriace základ pre podobnú spoluprácu v období 2007 – 2013) | Zlepšiť účinnosť dozorných kontrol Komisie na zmiernenie rizika nedostatkov v systémoch členských štátov | Zlepšiť koordináciu audítorskej práce, aby bolo možné spoľahnúť sa na prácu vnútroštátnych audítorských orgánov | 2.6. | Opatrenie 16 – koordinovať audítorské normy, podávanie správ o chybovosti atď., pokiaľ ide o štrukturálne fondy | Zlepšiť účinnosť dozorných kontrol Komisie na zmiernenie rizika nedostatkov v systémoch členských štátov | Zlepšiť integrovaný rámec vnútornej kontroly prostredníctvom štandardizácie metód auditu | 3. Preventívne opatrenia na ukončenie programov a projektov za obdobie 2000 – 2006 | 3.1. | Ukončiť audítorské preskúmanie práce orgánov vydávajúcich vyhlásenia o ukončení pomoci (2000 – 2006) | Zabezpečiť riadne postupy ukončenia | Preventívna kontrola s cieľom zabezpečiť, aby bol proces ukončenia účinný pri zisťovaní nezrovnalostí vo výdavkoch | 3.2. | Ukončiť vnútorné postupy na zabezpečenie riadneho preskúmania dokumentov o ukončení | Zabezpečiť riadne postupy ukončenia | Zabezpečiť riadnu prípravu na ukončenie programov v rámci útvarov Komisie | 3.3. | Zvýšiť povedomie členských štátov o usmerneniach o ukončení vydaných Komisiou v roku 2006 | Zabezpečiť riadne postupy ukončenia | Zabezpečiť riadnu prípravu na ukončenie programov v členských štátoch | 4. Preventívne opatrenia na programové obdobie 2007 – 2013 | 4.1. | Preskúmať správy a stanoviská týkajúce sa posúdenia súladu | Zabezpečiť úplnú implementáciu právneho rámca na programové obdobie 2007 – 2013 | Zabezpečiť, aby boli v tomto období včas zavedené účinné systémy riadenia a kontroly | 4.2. | Preskúmať vnútroštátne stratégie auditu | Zabezpečiť úplnú implementáciu právneho rámca na programové obdobie 2007 – 2013 | Zabezpečiť súlad vnútroštátnych stratégií auditu s nariadeniami | 4.3. | Opatrenia týkajúce sa zjednodušenia: | Podporiť a uľahčiť využívanie zjednodušení na programové obdobie 2007 – 2013 | Predchádzať chybám a znížiť riziko pre rozpočet EÚ | a) poznámka k čiastočnému ukončeniu podľa článku 88 nariadenia (ES) č. 1083/2006, následný postup na výročných stretnutiach s orgánmi riadenia | b) poznámka k využívaniu paušálnych sadzieb na nepriame náklady (len v prípade ESF), následný postup na výročných stretnutiach s orgánmi riadenia | 4.4. | Preskúmať a poskytnúť objasnenia o otázkach oprávnenosti na obdobie 2007 – 2013: | Zabezpečiť úplnú implementáciu právneho rámca na programové obdobie 2007 – 2013 | Zabezpečiť, aby boli nariadenia jasné vnútroštátnym orgánom, ktoré ich uplatňujú, a príjemcom pomoci | a) zhrnutie pravidiel oprávnenosti EÚ na obdobie 2007 – 2013 do jednotnej brožúry | b) poznámka k uplatňovaniu článku 55 nariadenia (ES) č. 1083/2006 – projekty generujúce príjmy | c) poznámka k uplatňovaniu pravidiel štátnej pomoci | 4.5. | Zvýšiť povedomie o pravidlách verejného obstarávania | Zamerať sa na zlepšenie primárnych kontrol na úrovni riadenia v členských štátoch | Znížiť chybovosť z tohto zdroja pri využívaní finančných prostriedkov zo štrukturálnych fondov a z Kohézneho fondu | 5. Opatrenia na zlepšenie primárnych kontrol na vnútroštátnej úrovni | 5.1. | Zorganizovať seminár pre orgány riadenia a certifikácie a následný postup na výročných stretnutiach s orgánmi riadenia | Zamerať sa na zlepšenie primárnych kontrol na úrovni riadenia v členských štátoch | Riešiť riziko nedostatočných primárnych kontrol | 5.2. | Aktualizovať usmernenie o osvedčených postupoch pri primárnych kontrolách a o certifikačnej funkcii na obdobie 2007 – 2013 | Zamerať sa na zlepšenie primárnych kontrol na úrovni riadenia v členských štátoch Posilniť mechanizmy spätnej väzby v rámci systému kontroly | Riešiť riziko nedostatočných primárnych kontrol a certifikačnej funkcie | 5.3. | Poskytnúť nástroje na posudzovanie súladu samotnými orgánmi riadenia | Zamerať sa na zlepšenie primárnych kontrol na úrovni riadenia v členských štátoch | Riešiť riziko nedostatočných primárnych kontrol | 6. Opatrenia na zlepšenie podávania správ o finančných opravách členskými štátmi | 6.1. | Následný postup v súvislosti s poskytnutými údajmi na doplnenie chýbajúcich údajov a opravu nepresností | Zlepšiť poskytovanie úplných, transparentných a spoľahlivých informácií o finančných opravách a spätne získaných prostriedkoch | Zlepšiť podávanie správ o finančných opravách a spätne získaných prostriedkoch | 6.2. | Vykonať overenia vzorky údajov členských štátov na mieste | Zlepšiť poskytovanie úplných, transparentných a spoľahlivých informácií o finančných opravách a spätne získaných prostriedkoch | Overiť presnosť poskytnutých údajov | 7. Opatrenia na zlepšenie podávania správ Komisie o vplyve audítorskej činnosti | 7.1. | Zlepšiť systémy zaznamenávania a podávania správ o následnom postupe v súvislosti s odporúčaniami týkajúcimi sa auditu | Zlepšiť účinnosť dozorných kontrol Komisie na zmiernenie rizika nedostatkov v systémoch členských štátov Posilniť mechanizmy spätnej väzby v rámci systému kontroly | Zlepšiť procesy monitorovania a uľahčiť vzájomné poskytovanie výsledkov auditu | 7.2. | Zlepšiť systémy zaznamenávania a podávania správ o opravách vyplývajúcich z kontrolnej a audítorskej činnosti Komisie | Zlepšiť poskytovanie úplných, transparentných a spoľahlivých informácií o finančných opravách a spätne získaných prostriedkoch | Zlepšiť informáciu o spätne získaných prostriedkoch a finančných korekciách ako čiastočného ukazovateľa vplyvu audítorskej činnosti Komisie | 8. Opatrenia na zvýšenie vplyvu audítorskej činnosti Komisie | 8.1. | Zaviesť a implementovať politiku pozastavenia platieb rozhodnutím Komisie čo najskôr po zistení vážneho nedostatku vo vnútroštátnych systémoch | Zvýšiť vplyv audítorskej činnosti Komisie prostredníctvom účinnejšieho využívania postupov pozastavenia platieb a finančnej korekcie | Získať primerané uistenie, že systémy riadenia a kontroly v členských štátoch fungujú účinne a chránia rozpočet EÚ | 8.2. | Upraviť interné postupy pozastavenia platieb a finančných opráv s cieľom urýchliť uplatňovanie | Zvýšiť vplyv audítorskej činnosti Komisie prostredníctvom účinnejšieho využívania postupov pozastavenia platieb a finančnej korekcie | Získať primerané uistenie, že systémy riadenia a kontroly v členských štátoch fungujú účinne a chránia rozpočet EÚ | 9. Opatrenia na zlepšenie uistenia poskytovaného výročnou správou o činnosti | 9.1. | Vykonať tieto opatrenia v súvislosti s prípravou výročných správ o činnosti: | Zlepšiť kvalitu výročných správ o činnosti generálnych riaditeľstiev | Zlepšiť transparentnosť a priebežné podávanie správ o posúdení systémov členských štátov s cieľom lepšie monitorovať pokrok | a) poskytnúť informácie o následnom postupe v súvislosti so všetkými systémami, v rámci ktorých boli v roku 2006 zistené značné nedostatky | b) podať správu o uskutočňovaní akčných plánov implementovaných členskými štátmi na nápravu nedostatkov | c) podať správu o rozhodnutiach o pozastavení predbežných platieb, o ďalších preventívnych opatreniach subdelegovaného povoľujúceho úradníka, pokiaľ ide o predbežné platby, o finančných opravách uskutočnených členskými štátmi na žiadosť Komisie a o rozhodnutiach o finančných opravách prijatých Komisiou | d) poskytnúť podrobné odôvodnenie nevznesenia námietky, keď boli zistené značné nedostatky systémov | e) podať správ o následnom postupe v súvislosti s predchádzajúcimi odporúčaniami Dvora audítorov | 10. | Opatrenia na maximalizáciu hodnoty ročných súhrnov podľa článku 53b nariadenia o rozpočtových pravidlách | Analyzovať získané súhrny vrátane výsledkov vo výročných správach o činnosti a prijať opatrenia v prípade, že si členské štáty neplnia povinnosti | Uskutočniť primeraný dohľad, pokiaľ ide o ročné súhrny, aby sa zabezpečilo, že sú jednotné, porovnateľné a užitočné | Zvýšiť úroveň uistenia získaného od členských štátov | [1] Európsky dvor audítorov. Výročná správa za rok 2006 (Ú. v. 273, 15.11.2007). [2] KOM(2008) 97. [3] SEK(2008) 2756. [4] KOM(2009) 42. [5] SEK(2009) 1463. [6] Európsky dvor audítorov, výročná správa za rok 2008, odpoveď Komisie na odsek 6.35. [7] Orgány auditu zodpovedné za vyhlásenia o ukončení operačných programov. [8] Riziko pretrvávajúce po tom, ako boli všetky výdavky podrobené všetkým typom overení a finančným korekciám. [9] KOM(2008) 97. [10] KOM(2006) 9. [11] GR REGIO ukončilo opatrenia prijaté v nadväznosti na 10. akčný plán v januári 2010. [12] V prípade jedného projektu bolo formálne rozhodnutie Komisie prijaté v januári 2010. [13] Akčný plán sa nevzťahoval na ukončenie postupov finančných opráv týkajúcich sa programov ESF za obdobie 1994 – 1999. [14] Zahŕňa zostávajúce a posledné rozhodnutie prijaté v januári 2010 týkajúce 116 miliónov EUR. [15] Výročná správa za rok 2008 - kapitola 6, príloha 6,2. [16] KOM(2008) 866. [17] KOM(2009) 43. [18] Z údajov poskytnutých členskými štátmi vyplýva, že celková suma vylúčených výdavkov a vymáhaných prostriedkov, ku ktorým pristúpili vnútroštátne orgány do konca roka 2008, dosiahla 3,556 miliardy EUR – SEK(2009) 1495. [19] Belgicko, Spojené kráľovstvo, Slovinsko, Španielsko, Francúzsko, Taliansko, Portugalsko, Grécko, Írsko a Slovenská republika. [20] Nemecko, Cyprus, Lotyšsko, Maďarsko, Holandsko, Rakúsko, Poľsko, Švédsko a Fínsko. [21] Všetky rozhodnutia o pozastavení platieb boli odvolané v roku 2009 alebo sú v procese odvolania. [22] Projekty sa vyberali v dvoch fázach: v prvej fáze sa náhodne vybralo 18 žiadostí o úhradu predložených do konca mája 2009 a v druhej fáze sa vybralo 10 operácií v rámci každej žiadosti. Ako parametre slúžili 95 % spoľahlivosť a 2 % významnosť. [23] EE, LT, HU, RO, DE, FR, LV, PL, IE, PT, SI, AT, SE, DK a IT, z ktorých desať prvých členských štátov bolo zahrnutých do vzorky. [24] Európsky dvor audítorov, výročná správa za rok 2008, odpoveď Komisie na odsek 6.23. [25] Predmetom auditu boli programy s vyšším rizikom, keďže výber programov pre tento prieskum sa zakladal na riziku. [26] Sumy sú predbežné a sú predmetom auditu Dvora audítorov ročnej účtovnej uzávierky za rok 2009. [27] Sumy týkajúce sa EPUZF a FHURH nie sú zahrnuté. [28] Zdroj: Poznámka 6 Komisie o ročnej účtovnej závierke za rok 2007, v porovnaní s predchádzajúcimi správami môže ísť o zaokrúhlené sumy. [29] Zdroj: Poznámka 6 Komisie o ročnej účtovnej závierke za rok 2008, v porovnaní s predchádzajúcimi správami môže ísť o zaokrúhlené sumy. [30] Sumy sú predbežné a sú predmetom úprav alebo prepadnutia v závislosti od prebiehajúcich sporových konaní. „Odhadovaná suma v miliónoch EUR“ potenciálnych opráv predstavuje čo najpresnejší odhad tejto sumy s ohľadom na aktuálny stav následných postupov nadväzujúcich na audity, vykonávanie národných akčných plánov, konečné stanoviská zaslané členským štátom formou listu a výsledky vypočutí. [31] Vzťahuje sa na postup v rámci opatrenia 1.3. [32] Následne v roku 2009 Komisia prijala rozhodnutie o zrušení pozastavenia. [33] Následne v roku 2009 Komisia prijala rozhodnutie o zrušení pozastavenia.